Innoc(entius) episcopus seruus s(eruorum) dei. Venerabili fratri Hu(mberto) Eduensi episcopo salutem et apostolicam benedictionem. Sicut tua nouit fraternitas, Vezeliacense monasterium cum omnibus appendiciis suis beati Petri iuris existit et ad eius proprietatem et defensionem specialiter pertinet. Vnde tibi est iniuncta necessitas ipsum monasterium et fratres ibidem domino seruientes defensare et manutenere et in suis oportunitatibus adiuuare. Quocirca per presentia tibi scripta mandamus et mandando precipimus, quatinus dilectum nostrum P(ontium) abbatem et fratres suos in nullo grauare uel infestare presumas et de parrochianis tuis, a quibus eorum querimoniam acceperis, remota dilatione eis iusticiam facias. Clericos uero eorum, quos contra tenorem priuilegiorum sedis apostolice diceris ab ordinibus suspendisse, in officiis et ordinibus restituimus. Innocentius episcopus s(eruus) s(eruorum) dei. Dilecto filio P(ontio) abbati Virzeliacensi abbati salutem et apostolicam benedictionem. Per alia tibi scripta mandasse meminimus, ut Stephano Altisiodorensi canonico in presentia uenerabilium fratrum nostrorum G(odefridi) Lingonensis episcopi et B(ernardi) Clareuallensis abbatis de querimonia sua responderes et quod ipsi exinde statuerent firmiter obseruares. Verum quoniam litteris et nuncio tuo postea significasti illud, unde controuersia agitur, Vizeliacensem aecclesiam iam per XXX-TA annos et eo amplius quiete tenuisse et iuxta antiquam aecclesiae tuae consuetudinem nulli nisi in tua curia te debere respondere, preter consuetudinem aecclesiae tuae te super hoc inquietari nolumus nec quod a beate recordationis papa P(aschali) predecessore nostro exinde statutum est immutari.